APROBACIÓN DAS BASES COMPLEMENTARIAS Ó PLAN DE COFINANCIA-MENTO DOS SERVIZOS SOCIAIS COMUNITARIOS MUNICIPAIS PARA A AMPLIACIÓN DA SUBVENCIÓN DOS SERVIZOS DE AXUDA NO FOGAR (SAF) PARA O EXERCICIO 2015
ADMINISTRACIÓN LOCAL — Provincial — Deputación Provincial (Subvencións, 15/05/2015)

A Xunta de Goberno desta Deputación, na súa sesión ordinaria do 8 de maio de 2015, adoptou, entre outros, o acordo de aprobar as seguintes Bases complementarias do Plan de cofinanciamento dos servizos sociais comunitarios municipais para a ampliación da subvención dos Servizos de Axuda no Fogar (SAF) para o exercicio 2015: Esta convocatoria preséntase como unha liña de subvencións complementarias ó ”Plan de cofinanciamento dos servizos sociais comunitarios municipais para o exercicio 2015”, elaborado ó abeiro do Decreto 99/2012, de 16 de marzo (modificado polo Decreto 148/2014, de 6 de novembro) que regula os servizos sociais comunitarios e o seu cofinanciamento, e que no seu artigo 31 establece que as deputacións lles proporcionarán asistencia económica, técnica e xurídica ós concellos con menos de 20.000 habitantes na execución das súas competencias en materia de servizos comunitarios municipais. Esta liña de subvención complementaria, financiarase no 2015 coa achega prevista de 219.075,89 € da aplicación orzamentaria 15/232.2313.462.00 do Orzamento desta Deputación. É finalidade desta Deputación regular, a través destas bases, a posibilidade de incrementar a concesión de subvencións para o módulo do servizo de axuda no fogar, atendendo á diferenza entre a contía publicada nos módulos de SAF do Plan de cofinanciamento dos servizos sociais comunitarios municipais para o exercicio 2015 (BOPPO núm.30, de 13 de febreiro de 2015) e a estipulada no anexo III do Decreto 99/2012, correspondente á asignación de incrementos de financiamento no servizo de axuda no fogar, prestación básica en réxime de acceso por libre concorrencia. Atendendo á diferenza entre a contía publicada no BOPPO de 13 de febreiro de 2015 e o resultado de aplicar os criterios establecidos no anexo III do Decreto 99/2012, correspondente á asignación de incrementos de financiamento no servizo de axuda no fogar –prestación básica en réxime de acceso por libre concorrencia– poderán ser beneficiarios desta convocatoria os concellos de Covelo, Catoira, As Neves, Moraña, Mondariz, Cuntis, A Cañiza, Ponte Caldelas, Vilaboa, Valga, Soutomaior, Salceda de Caselas, Silleda, Salvaterra de Miño, Baiona, Bueu, Cambados, Gondomar, Poio, Tui, Sanxenxo, Nigrán, O Porriño e Moaña. Os incrementos que sexan aprobados nesta convocatoria non se integrarán no plan de cofinanciamento dos servizos sociais comunitarios municipais do 2016, entendendo que esta convocatoria se asenta na petición de ampliación do servizo de axuda no fogar en concellos da provincia de Pontevedra, cun alto grao de demanda neste exercicio 2015. Serán obxecto de subvención os gastos de retribucións brutas e de Seguridade Social do persoal auxiliar do servizo de axuda no fogar así como o gasto de material directamente vinculado ó programa (luvas, batas, pixamas e zocas), sen prexuízo de que sexa xestionado directamente ou que o sexa indirectamente mediante algunha das formas previstas na lexislación de contratos do sector público. Para estes efectos, considérase SAF básico aquel no que as persoas usuarias accedan ó servizo en réxime de libre concorrencia e que non gocen del a través do Sistema para a Autonomía e a Atención á Dependencia (SAAD) O importe da transferencia ós concellos e corporacións locais determinarase tendo en conta o sinalado no Plan de cofinanciamento dos servizos sociais comunitarios municipais para o exercicio 2015 (BOPPO núm 30, de 13 de febreiro de 2015), e a estipulada no anexo III do Decreto 99/2012, correspondente á asignación de incrementos de financiamento no servizo de axuda no fogar, prestación básica en réxime de acceso por libre concorrencia, sendo o importe a incrementar a diferenza entre ambas as contías, segundo se relaciona no seguinte cadro: 6.1. Documentación específica a achegar polas entidades locais O modelo de formulario para a solicitude desta convocatoria estará a disposición das entidades beneficiarias na páxina web da Deputación de Pontevedra (www.depo.es). 6.2. Forma e prazos de presentación de solicitude As solicitudes presentaranse no Rexistro xeral da Deputación ou en calquera das oficinas de rexistro da institución provincial que se detallan na seguinte táboa: Tamén poderán entregarse a través de calquera dos procedementos establecidos no artigo 38.4 da LRXAP-PAC. O prazo de presentación de solicitudes será de 10 días naturais contados a partir do seguinte ó da publicación desta convocatoria no Boletín Oficial da Provincia (BOPPO). A entidade solicitante consinte ó adherirse a este Plan que os datos deste expediente queden incorporados ós ficheiros informáticos da Deputación. Os datos persoais recollidos serán incorporados e tratados en ficheiros cuxa finalidade é conter os datos das persoas que participan nos programas financiados, inscritos na Axencia Española de Protección de Datos. Estes poderán ser incluídos na páxina web. A entidade local comprométese a realizar as actuacións necesarias para desenvolver o obxectivo do Plan co incremento solicitado para o SAF e a completar coa súa achega económica o módulo obxecto de financiamento. O Concello comprométese a publicitar a achega da Deputación e a facer constar sempre o cofinanciamento desta en todas as comunicacións polas que se dea a coñecer a realización das actividades, ben sexa por medios escritos, radiofónicos, audiovisuais ou por internet. Coa memoria e a conta xustificativa a entidade beneficiaria achegará documentos que acrediten o cumprimento desta obriga. A entidade comprométese a proporcionarlle ó persoal contratado para o servizo de axuda no fogar (sexa persoal propio ou por contratación de empresa) as tarxetas identificativas do servizo subvencionado. Estas tarxetas serán facilitadas pola Consellería de Traballo e Benestar e reflectirán, entre outras e xunto coa identificación do posto de traballo, a imaxe corporativa da institución provincial. O persoal deberá levalas consigo cando estea realizando a actividade obxecto da subvención. Estas axudas aboaránselles directamente ós concellos, despois de seren aprobadas na Xunta de Goberno. Procederase ó pagamento anticipado do 35 % da axuda provincial despois de comprobar de oficio que a entidade receptora cumpre as obrigas tributarias coa Deputación. Así mesmo, comprobarase que a entidade receptora non ten ningún anticipo pendente de xustificación do Plan de cofinanciamento dos servizos sociais comunitarios municipais do exercicio 2014. O cumprimento das obrigas tributarias coa Deputación comprobarao de oficio a propia institución. Todos os modelos de formularios para a xustificación desta convocatoria estarán a disposición das entidades beneficiarias na páxina web da Deputación (www.depo.es). A Deputación librará o 65 % restante tras a xustificación da completa execución do programa, atendendo á documentación solicitada no Plan de cofinanciamento dos servizos sociais comunitarios municipais para o exercicio 2015 (BOPPO núm 30, de 13 de febreiro de 2015) O prazo de presentación da documentación xustificativa rematará o 27 de febreiro de 2016. Excepcionalmente poderase solicitar unha prórroga antes do remate do mes de xaneiro de 2016. Logo de ser valoradas favorablemente as causas excepcionais que motivan a devandita solicitude polo Servizo de Servizos Sociais e Promoción de Emprego e o Servizo de Intervención poderá concederse unha prórroga para a xustificación ata, como máximo, o 31 de marzo de 2016. Se non se achega a xustificación dentro de prazo (inicial ou prorrogado), requiriráselle á entidade beneficiaria a súa presentación no prazo improrrogable de 15 días. A falta de xustificación neste prazo excepcional levará aparellada a perda da referida achega. Á vista da documentación xustificativa presentada e despois dos informes previos do Servizo de Servizos Sociais e Promoción de Emprego e do Servizo de Intervención o órgano competente valorará o cumprimento das actividades subvencionadas e, se a documentación é correcta, procederase á aprobación da xustificación e ó pago do importe restante da achega provincial. No momento en que se efectúen os pagamentos a entidade local deberá estar ó corrente das súas obrigas tributarias coa Deputación de Pontevedra. No caso de que a contía xustificada sexa inferior ó importe a xustificar reducirase a achega provincial total do 2015 no importe proporcional correspondente. A presente convocatoria terá vixencia para as actividades realizadas do 1 de xaneiro ó 31 de decembro de 2015. As sucesivas convocatorias de carácter extraordinario estarán condicionadas á existencia de crédito adecuado e suficiente. Esta convocatoria rexerase polo establecido nestas bases, sendo as normas da Lei 38/2003, xeral de subvencións, de aplicación supletoria, así como as Bases de execución dos orzamentos da Deputación de Pontevedra para o ano 2015. As entidades beneficiarias das achegas quedarán sometidas ó establecido no Código Penal (Lei orgánica 10/1995, de 23 de novembro) e ás responsabilidades e ó réxime sancionador establecido na Lei 38/2003, de 17 de novembro, xeral de subvencións (LXS). As entidades locais adheridas a este plan estarán obrigadas a facilitarlles ós servizos da Deputación toda a información relativa ó funcionamento dos servizos sociais municipais que se lles demande nun prazo de 15 días. A negativa a facilitar esta información, ou a demora inxustificada no seu envío dará lugar á exclusión da entidade local deste plan coa conseguinte perda do dereito ó cobro ou ó inicio do oportuno expediente de reintegro, segundo proceda, das achegas percibidas ou concedidas ó seu abeiro, que será obxecto de declaración pola Xunta de Goberno, trala tramitación do oportuno expediente contraditorio con audiencia da entidade interesada. A interpretación e a resolución das dúbidas que puidesen xurdir serán resoltas polo presidente da Deputación, previo informe dos servizos de Secretaría e de Intervención. Para o non disposto expresamente nestas bases aplicarase supletoriamente o establecido na LXS. Pontevedra, 8 de maio de 2015.—O presidente, Rafael Louzán Abal.—O secretario, Carlos Cuadrado Romay.